大曆年浙東聯唱集 松花壇茶宴聯句（元本不注名姓於聯句下）
作者：浙東衆詩人
朝代：唐

paragraphs: 幾歲松花下，今來草色平。
衣冠遊佛剎，鼓角望軍城。
亂竹邊溪暗，孤雲向嶺明。
遶壇煙樹老，入殿雨花輕。
山磬入天界，風泉遠近聲。
夜禪三世晤，朝梵一章清。
上砌莓苔遍，緣窗薜荔生。
焚香忘世慮，啜茗長幽情。
聚土何年置，修心此地成。
道緣雲起滅，人世月虧盈。
蟬噪林當曉，虹生澗欲晴。
水流驚歲序，塵網悟簪纓。
池上蓮無著，籬間槿自榮。
因知性不染，更識理常精。
從此應貪味，非惟悔近名。
山棲多自愜，林臥欲無營。
已接追凉處，仍陪問法行。
賞心殊未遍，惆悵暮鐘鳴。